## Odluka Hrvatske agencije za poštu i elektroničke komunikacije, klasa: UP/I-344-01/08-01/547 od 31. kolovoza 2009. godine

### NN 112/2009 (18.9.2009.), Odluka Hrvatske agencije za poštu i elektroničke komunikacije, klasa: UP/I-344-01/08-01/547 od 31. kolovoza 2009. godine

112 18.09.2009 Odluka Hrvatske agencije za poštu i elektroničke komunikacije, klasa: UP/I-344-01/08-01/547 od 31. kolovoza 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

2837

Na temelju članka 12. stavka 1. točke 3. i članka 14. stavka 4. Zakona o elektroničkim komunikacijama (»Narodne novine« br. 73/08; u daljnjem tekstu: ZEK), povodom zahtjeva trgovačkog društva HT – Hrvatske telekomunikacije d.d., Zagreb, Savska cesta 32, za izdavanjem suglasnosti na Uputu za otklanjanje smetnji na usluzi pristupa izdvojenoj lokalnoj petlji, Vijeće Hrvatske agencije za poštu i elektroničke komunikacije je na sjednici održanoj 31. kolovoza 2009. godine donijelo sljedeću

ODLUKU

1. Trgovačkom društvu HT – Hrvatske telekomunikacije d.d., Zagreb, Savska cesta 32, izdaje se suglasnost na tekst Upute za otklanjanje smetnji na usluzi pristupa izdvojenoj lokalnoj petlji od 17. srpnja 2009., u koji je trgovačko društvo HT – Hrvatske telekomunikacije d.d. obvezno ugraditi izmjene članka 5.2. drugi odlomak, članka 5.2. predzadnji odlomak, članka 5.3.1. i članka 5.3.2. prvi odlomak kako slijedi:

a) Članak 5.2. drugi odlomak glasi:

»Nakon provođenja pripremnih radnji, tehničar T-Com-a ovisno o situaciji na konkretnoj lokaciji odabire tehnologiju spajanja testnog porta sa MDF poziciju mjerene ULL parice vodeći računa da način spajanja bude izveden na optimalan način, tj. putem mjerene vrpce ili odspajanjem ULL parice s MDF-a, ovisno o vrsti ugrađene reglete i proizvođaču. Potom tehničar T-Coma kontaktira tehničku službu Operatora korisnika radi pružanja obavijesti o privremenom prekidu pružanja usluge pristupa izdvojenoj lokalnoj petlji kao i dobivanja dodatnih informacija o smetnji te upućivanja zahtjeva za dijagnostiku dijela mreže HDF/MDF u odgovornosti T-Coma. Zatim tehničar T-Coma spaja MDF poziciju izdvojene lokalne petlje na T-Com testni port te pokreće postupak centralizirane dijagnostike izdvojene lokalne petlje.«

b) Članak 5.2. predzadnji odlomak glasi:

»Na osnovi analize rezultata mjerenja, donosi se zaključak o stanju fizičkog sloja izdvojene lokalne petlje te se, po potrebi, nastavlja s procesom otklona smetnje. Ukoliko bi neke od dobivenih vrijednosti mjerenja centraliziranim ispitno-mjernim sustavom dale razloga posumnjati da dio izdvojene petlje od MDF-a do kutije na objektu krajnjeg korisnika potencijalno degradiraju uslugu i mogu predstavljati uzrok prijavljene smetnje, tehničar T-Coma upućuje se na lokaciju objekta krajnjeg korisnika. U tom slučaju, na izvodu ili terminacijskoj kutiji na objektu krajnjeg korisnika tehničar T-Coma odspaja izlaz prema kućnoj instalaciji te se korištenjem ekspertne podrške T-Com-ove službe centrale dijagnostike i korištenjem centraliziranih ispitno-mjernih sustava terminira parica u područje odgovornosti T-Coma, kako bi se izvršila potpuna dijagnostika fizičkog sloja mreže.«

c) Članak 5.3.1. glasi:

»Ukoliko mjerni rezultati zadovoljavaju sve tehničke parametre definirane Dodatkom 1A; i 1C (Statički plan upravljanja frekvencijskim spektrom) ove Standardne ponude smetnja se zatvara šifrom mjesta smetnje »Nije u području odgovornosti T-Coma.« T-Com će Operatoru korisniku dostaviti kratak opis izvršenog posla i rezultata mjerenja.«

d) Članak 5.3.2. prvi odlomak glasi:

»Ukoliko mjerni rezultati upućuju na neispravnost u dijelu mreže u odgovornosti T-Coma, tehnička služba T-Coma pokreće standardni postupak otklanjanja smetnje dodjeljivanjem radnog naloga mjernoj grupi radi mikrolokacije smetnje (kabelski dio), odnosno kabelmonterskoj službi radi popravka kabelskog dijela mreže ili pripadajuće opreme. Obavijest o zahvatu će biti pravovremeno upućena tehničkoj službi Operatora korisnika. Nakon popravka, kartica smetnje se zatvara upisivanjem podataka o smetnji te će se istovremeno izvijestiti Operatora korisnika o uspješno otklonjenoj smetnji.«

2. Trgovačko društvo HT – Hrvatske telekomunikacije d.d. obvezno je ugraditi Uputu iz točke 1. ove odluke u Standardnu ponudu za uslugu pristupa izdvojenoj lokalnoj petlji, sukladno točki V. odluke Vijeća Hrvatske agencije za poštu i elektroničke komunikacije (klasa: 344-01/09-01/1080, urbroj: 376-11-09-01) od 17. srpnja 2009.

3. Uputa iz točke 1. ove odluke primjenjuje se od 1. listopada 2009. godine.

4. Ova odluka objavit će se u Narodnim novinama i na internetskim stranicama Hrvatske agencije za poštu i elektroničke komunikacije.

Obrazloženje

Odlukom Vijeća Hrvatske agencije za poštu i elektroničke komunikacije (u daljnjem tekstu: Vijeće HAKOM-a) od 19. lipnja 2009. (klasa: UP/I-344-01/08-01/547, urbroj: 376-11-09-22), donesenoj u postupku izmjene i dopune Standardne ponude HT – Hrvatskih telekomunikacija d.d. za uslugu pristupa izdvojenoj lokalnoj petlji u daljnjem tekstu: Standardna ponuda), trgovačkom društvu HT – Hrvatske telekomunikacije d.d. (u daljnjem tekstu: HT) određena je u točki IV. izreke, obveza dostave Hrvatskoj agenciji za poštu i elektroničke komunikacije (u daljnjem tekstu: HAKOM) radi izdavanja suglasnosti »Upute za otklanjanje smetnji na usluzi pristupa izdvojenoj lokalnoj petlji«, koja će biti dodatak Standardnoj ponudi. Sukladno navedenoj odluci, HT je bio dužan najkasnije do 17. srpnja 2009. dostaviti navedenu uputu HAKOM-u radi izdavanja suglasnosti, a ista mora biti implementirana odnosno primjenjivanja kod otklanjanja kvarova operatora korisnika od 1. listopada 2009.

HT je podneskom od 17. srpnja 2009. dostavio HAKOM-u radi izdavanja suglasnosti predmetnu uputu.

Analizom zaprimljenog teksta upute, uočene su potrebe za dodatnim izmjenama, te je HT-u 27. srpnja 2009. upućen dopis s prijedlogom navedenih izmjena, a sve u svrhu osiguranja transparentnosti, jasnoće i nedvosmislenosti samog procesa otklanjanja smetnji, te također informiranosti operatora korisnika o stanju njegovih zahtjeva za otklon smetnji i poduzetim akcijama od strane HT-a za otklanjanje istih.

HT je dopisom od 7. kolovoza 2009. dostavio HAKOM-u očitovanje na predložene izmjene iz dopisa HAKOM-a od 23. srpnja 2009., u kojem navodi da načelno prihvaća predložene izmjene HAKOM-a, uz određene ispravke teksta koje su izvršene u cilju gramatičke dosljednosti teksta, te radi ispravljanja grešaka u pisanju.

Vijeće HAKOM-a utvrdilo je da su predložene preinake članka 5.2. drugi odlomak, članka 5.2. predzadnji odlomak i članka 5.3.2. prvi odlomak opravdane, obzirom da su iste izvršene isključivo u cilju zadržavanja gramatičke dosljednosti teksta, te ispravljanja grešaka u pisanju učinjenih omaškom, te je Vijeće HAKOM-a iste u cijelosti usvojilo.

Nadalje, Vijeće HAKOM-a usvojilo je komentar HT-a vezano uz izmjenu članka 5.3.1., te je prihvatilo da isti glasi kako je predložio HT u svom dopisu od 7. kolovoza 2009.

Slijedom svega navedenog, Vijeće HAKOM-a je donijelo odluku o izdavanju suglasnosti HT-u na tekst Upute za otklanjanje smetnji na usluzi pristupa izdvojenoj lokalnoj petlji od 17. srpnja 2009. uz izmjene članaka 5.2. drugi odlomak, 5.2. predzadnji odlomak, 5.3.1. i članka 5.3.2. prvi odlomak kako je HT predložio u svom dopisu od 7. kolovoza 2009., te je odlučilo kao u točki 1. izreke.

Nadalje, odlukom Vijeća HAKOM-a od 17. srpnja 2009. (klasa: 344-01/09-01/1080, urbroj: 376-11-09-01), donesenoj nakon provedenog postupka analize tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji i određivanja operatora sa značajnom tržišnom snagom, HT je određen operatorom sa značajnom tržišnom snagom na navedenom tržištu, te su mu određene regulatorne obveze, a način, uvjeti i rokovi provođenja istih propisani su dokumentom HAKOM-a »Analiza tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji«, koji je u cijelosti sastavni dio navedene odluke. HT-u je, u okviru regulatorne obveze pristupa i korištenja posebnih dijelova mreže, određeno da u cilju učinkovitijeg i efikasnijeg otklanjanja kvarova, mora uspostaviti adekvatnu proceduru otklanjanja smetnji i takav sustav mjerenja i testiranja raspetljane lokalne petlje koji garantira potpunu transparentnost i njegovo nediskriminirajuće ponašanje u postupcima i procedurama kod otklanjanja smetnji operatora korisnika. Dodatno, propisano je da će sama procedura te detaljni tijek postupka otklona smetnji, koju je HT dužan primjenjivati od 1. listopada 2009., biti propisani posebnom uputom – Uputa za otklanjanje smetni na usluzi pristupa izdvojenoj lokalnoj petlji – koja će biti naknadno određena od strane HAKOM-a, a ista će biti sastavni dio Standardne ponude HT-a za uslugu pristupa izdvojenoj lokalnoj petlji. Stoga, Vijeće HAKOM-a odlučilo je kao u točki 2. i 3. izreke.

Sukladno članku 14. st. 4. ZEK-a Vijeće HAKOM-a odlučilo je kao u točki 4. izreke.

Slijedom svega navedenog, temeljem članka 12. stavka 1. točke 3. i članka 14. stavka 4. ZEK-a, Vijeće HAKOM-a odlučilo je kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/08-01/547
Urbroj: 376-09-04-27
Zagreb, 31. kolovoza 2009.

Predsjednik Vijeća
Gašper Gaćina, dipl. ing. el., v. r.

Odluka, NN 112/2009-2837